Михаил Чухран

**Михаи́л Чухра́н** (23.&nbsp;новембра 1954, Королево&nbsp;– 13.&nbsp;юлія 2023) быв русинськый писатель и поет, громадськый діяч, автор тай ведучый телепроґрам за місну културу реґіоналної телевізії „Виноградів-ТВ“. Быв головов виноградувського Общества им.&nbsp;Александра Духновича, реґуларным дописовачом „Алманаха днешньої русинської літературы“ тай власником журнала „Отцюзнина“.

## Жывотопис
Родив ся Чухран 23.&nbsp;новембра 1954.&nbsp;року в селищі Королево Закарпатської области, товды УССР, у файті штрекаря тай бібліотекарькы. Ошколу уходив у Королеві, а пак у 1976.&nbsp;році кунчив хемічный факултет Ужгородського державного (теперь націоналного) університета.

По університетськых штудіях нарабляв из напувпроводниками раз у Львові, а пак шість рокув робив началником дробилного цеха на карєрі у Хусті, де дустав квартіль. У Хусті ся вженив. Из 1996.&nbsp;по 2007.&nbsp;рокы занимав разні посады в „Укртелекомі“. Прослужив два рокы у совітськуй армії.

Пак перетягнув ся назад у Королево, де робив на реґіоналному телеканалі „Виноградів-ТВ“, чинив технічну роботу тай быв автором и ведучым проґрам, у тому числі по русинськы, ги „Фіґлі тыжня“, „Наша бесіда“, „Сріберні струны“. По роботі на телевізії уйшов на пінзію.

## Творьба
Михаил Чухран є головно знамый як поет, котрый написав много комічных стихув по русинськы. Чухран ся занимав и історичными тай етноґрафічными нарисами. Його творы ся печатали у обласнуй періодиці: „Ріо“, „Старий Замок“, „Спорт-тайм“, „Пудкарпатськый русин“; у чесько-украйинському журналови „Пороги“; у зберьках „Карпатський блудослов“, „Русинська пажить. Антологія русинськых поетӱв Закарпатя“. Уєдно из Павлом Чучков Чухран накрутив авдіокнигу „Из Центра Европи“.

Часто свою поезію, історичні тай етноґрафічні заміткы публіковав на личному профілови у Facebook.

У майови 2015.&nbsp;року Ґоша Ґашан тай one chan выпустили реп-співанку *„чистота языка“* пуд акустичну ґітару на слова єдноименного стиха Михаила Чухрана.

## Бібліоґрафія

### Зберькы
* Міські мотиви (2010)
* Про мене, про тебе, про нас (2010)
* Сім тайстринок (2014)
* Фейсбук-фіґлі (2018)
* Читанка по нашому (2019)

### Діточа література

* Пітятко (2010)
* Потятко (2014)

### Історичні нарисы

* Королево. Історія у фрагментах (2021)

## Смерть тай дідузнина
13.&nbsp;юлія 2023.&nbsp;року на профілови Королевської територіалної громады у Facebook заголосили за смерть Михаила Чухрана.

Памняти Михаила Чухрана присяченый уданый уже по його смерти „Алманах днешньої русинської літературы“ за рук&nbsp;2024.

24.&nbsp;апріля 2024.&nbsp;року, на 221.&nbsp;роковины уд рожденя Александра Духновича, у Виноградувському варошському домі културы было представленоє документалноє кіно „Приреченый на вічность“, накрученоє из ініціативы Закарпатського обласного научно-културолоґічного общества им.&nbsp;А.&nbsp;Духновича Васильом Кішом (режисура, сценарій, дикторськый текст) тай Иваном Буркалом (операторська робота, монтаж); два дны по тому кіно стало публічно доступноє на YouTube. Робота над кіном ишла почти девять місяцюв; сам філм поданый у форматі інтервю из булше ги 20 людьми, котрі знали М.&nbsp;Чухрана.

15.&nbsp;новембра 2024.&nbsp;року за ініціативов Общества им.&nbsp;А.&nbsp;Духновича тай из пудпоров Королевської селищної громады на фасадови КЗ „Королевська публічна бібліотека“ была сяточно удкрыта меморіална табла памняти Михаила Чухрана.

## Референції


Катеґорія:Русиньскы писателї
Катеґорія:Русиньскы поеты